พระราชกฤษฎีกาจัดตั้งเทศบาลตำบลชุมแพ จังหวัดขอนแก่น พ.ศ. 2528

พระราชกฤษฎีกา
จัดตั้งเทศบาลตำบลชุมแพ
จังหวัดขอนแก่น
พ.ศ. ๒๕๒๘

ภูมิพลอดุลยเดช
ป.ร.
ให้ไว้ ณ
วันที่ ๑๐ ตุลาคม พ.ศ. ๒๕๒๘
เป็นปีที่
๔๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งสุขาภิบาลชุมแพ อำเภอชุมแพ จังหวัดขอนแก่น
ขึ้นเป็นเทศบาลตำบล

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย มาตรา ๖ แห่งพระราชบัญญัติสุขาภิบาล พ.ศ. ๒๔๙๕ และมาตรา
๙ แห่งพระราชบัญญัติเทศบาล พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาจัดตั้งเทศบาลตำบลชุมแพ จังหวัดขอนแก่น
พ.ศ. ๒๕๒๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งสุขาภิบาลชุมแพ อำเภอชุมแพ จังหวัดขอนแก่น ขึ้นเป็นเทศบาลตำบล มีชื่อว่า
เทศบาลตำบลชุมแพ จังหวัดขอนแก่น

มาตรา ๔ 
ให้กำหนดเขตเทศบาลตำบลชุมแพ จังหวัดขอนแก่น ไว้ดังนี้
ด้านเหนือ ตั้งแต่หลักเขตที่ ๑ ซึ่งตั้งอยู่ริมทางหลวงแผ่นดินหมายเลข
๑๒ ตอนชุมแพ-หล่มสัก ฟากเหนือ ตรง กม. ๘๕.๓๖๐
เป็นเส้นตรงไปทางทิศตะวันออกเฉียงเหนือ ข้ามห้วยนาน้อยและห้วยกุดชุมแพ ถึงหลักเขตที่ ๒ ซึ่งตั้งอยู่ริมทางหลวงจังหวัดหมายเลข ๒๑๕๓
ตอนชุมแพ - อุดรธานี ฟากตะวันออก ตรง กม. ๘๕.๕๓๐
จากหลักเขตที่ ๒ เป็นเส้นตรงไปทางทิศตะวันออกเฉียงใต้
ตามแนวเส้นตั้งฉากกับทางหลวงจังหวัดหมายเลข ๒๑๕๓ ตอนชุมแพ - อุดรธานี
ถึงหลักเขตที่ ๓ ซึ่งตั้งอยู่ริมห้วยบั้งทิง ฝั่งตะวันออก
ด้านตะวันออก จากหลักเขตที่ ๓ เลียบริมห้วยบั้งทิง ฝั่งตะวันออก
ไปทางทิศใต้ ผ่านทางหลวงแผ่นดินหมายเลข ๑๒ ตอนชุมแพ - ขอนแก่น ถึงหลักเขตที่ ๔
ซึ่งตั้งอยู่ริมทางหลวงแผ่นดินหมายเลข ๒๐๑ ตอนชุมแพ - ชัยภูมิ ฟากตะวันออก
ด้านใต้ จากหลักเขตที่ ๔ เลียบริมแซงกระเทิบ ฝั่งใต้ และห้วยไผ่กุดหิน
ฝั่งใต้ ถึงหลักเขตที่ ๕ ซึ่งตั้งอยู่บริเวณปากห้วยไผ่กุดหิน ฝั่งใต้ ตรงที่บรรจบกับห้วยกุดชุมแพ
จากหลักเขตที่ ๕ เป็นเส้นตรงไปทางทิศตะวันตก ถึงหลักเขตที่
๖ ซึ่งตั้งอยู่ริมถนนไปบ้านแห่ ฟากใต้ ตรงที่บรรจบกับถนนไปบ้านหนองบัว ฟากตะวันตก
ด้านตะวันตก จากหลักเขตที่ ๖ เป็นเส้นตรงไปทางทิศเหนือ ข้ามห้วยโสกตาแดง
บรรจบกับหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร

มาตรา ๕ 
ในระหว่างดำเนินการเลือกตั้งสมาชิกสภาเทศบาลตำบลชุมแพ จังหวัดขอนแก่น
ให้รัฐมนตรีว่าการกระทรวงมหาดไทยแต่งตั้งกรรมการสุขาภิบาลชุมแพ อำเภอชุมแพ จังหวัดขอนแก่น
ซึ่งพ้นจากตำแหน่งในวันที่พระราชกฤษฎีกานี้ใช้บังคับ ดำเนินกิจการในหน้าที่ของคณะเทศมนตรีไปพลางก่อนจนกว่าคณะเทศมนตรีที่ได้รับแต่งตั้งตามมาตรา
๓๗ แห่งพระราชบัญญัติเทศบาล พ.ศ. ๒๔๙๖ เข้ารับหน้าที่

มาตรา ๖ 
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกาจัดตั้งเทศบาลตำบลชุมแพ
จังหวัดขอนแก่น พ.ศ. ๒๕๒๘

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากสุขาภิบาลชุมแพ
อำเภอชุมแพ จังหวัดขอนแก่น มีสภาพอันสมควรยกฐานะเป็นเทศบาล สมควรจัดตั้งสุขาภิบาลชุมแพ
อำเภอชุมแพ จังหวัดขอนแก่น ขึ้นเป็นเทศบาลตำบลชุมแพ จังหวัดขอนแก่น เพื่อให้ประชาชนในท้องถิ่นนั้นได้ปกครองดูแล และทะนุบำรุงท้องถิ่นของตนตามระบบเทศบาล  จึงจำเป็นต้องตราพระราชกฤษฎีกานี้

ปรียนันท์/พิมพ์
๒๒ สิงหาคม
๒๕๔๔

ปิติวรรณ/ปรับปรุง
๑๘ มีนาคม ๒๕๖๓

อรญา/ตรวจ
๑๔ เมษายน ๒๕๖๓

[๑] ราชกิจจานุเบกษา
เล่ม ๑๐๒/ตอนที่ ๑๔๖/ฉบับพิเศษ หน้า ๑๓/๑๔ ตุลาคม ๒๕๒๘